सीके प्रह्लाद का जन्म 1941 में तमिलनाडु के कोयंबटूर में हुआ था। उन्होंने चेन्नई के लॉयेला कॉलेज से फिजिक्स में ग्रैजुएशन किया और 19 साल में ही यूनियन कार्बाइड कॉर्पोरेशन में नौकरी करने लगे। चार साल नौकरी करने के बाद उन्होंने आईआईएम अहमदाबाद से मैनेजमेंट की मास्टर्स डिग्री ली। इसके बाद उन्होंने हॉर्वर्ड बिजनेस स्कूल से अपनी रिसर्च तीन साल से भी कम वक्त में पूरी कर ली। कुछ समय बाद वह आईआईएम अहमदाबाद लौटे, पर ज्यादा दिन रुक न सके और यूनिवर्सिटी ऑफ मिशीगन में पढ़ाने अमेरिका वापस चले गए। 2005 आते-आते बिजनेस की उनकी समझ को अकैडमिक और प्रफेशनल दोनों तरह की पहचान मिलने लगी। दुनिया भर के बिजनेस समूहों का ध्यान उनके काम ने खींचा। 2009 में भारत सरकार ने उन्हें पद्मभूषण से सम्मानित किया। इसी साल टाइम मैगजीन में प्रकाशित दुनिया के 50 सबसे प्रभावशाली विचारकों की लिस्ट में उन्हें पहला स्थान मिला। 2010 में 68 साल की उम्र में उनका निधन हो गया।